భరత్ భూషణ్

గుడిమళ్ల భరత్ భూషణ్, (జనవరి 3, 1953 -  జనవరి 31, 2022) తెలంగాణ రాష్ట్రానికి చెందిన ఫోటో చిత్రకారుడు, రచయిత, జర్నలిస్టు, సినీ స్టిల్ ఫోటోగ్రాఫర్, జనపదాల చిత్రకారుడు. తెలంగాణా సంస్కృతిని ఫోటోలతో చిత్రించిన ఆయన 2015లో తెలంగాణ రాష్ట్ర ప్రభుత్వ పురస్కారం అందుకున్నాడు. తెలంగాణ బతుకమ్మ పండుగను గొప్పగా డాక్యుమెంట్ చేసి గుర్తింపు పొందాడు. ఏ ప్రముఖుడి ఫోటో కావాలన్నా పత్రికల వాళ్ళు భరత్ భూషణ్ ను సంప్రదించేవారు.

 జననం, విద్య 
భరత్ భూషణ్ 1953లో జనవరి 3న లక్ష్మీనారాయణ, అనసూయ దంపతులకు తెలంగాణ రాష్ట్రంలోని వరంగల్లులో జన్మించాడు. పద్మశాలి కుటుంబానికి చెందిన భరత్ భూషణ్ తండ్రి, వరంగల్ పాతచౌరస్తాలో బట్టల దుకాణం నడిపేవాడు. భరత్ భూషణ్ జేఎన్టీయూలో ఫోటోగ్రఫీలో డిప్లమో, ఉస్మానియా విశ్వవిద్యాలయంలో బిఏ విద్యను చదువుకున్నాడు.

 వ్యక్తిగత జీవితం 
భరత్ భూషణ్ కు సుభద్రతో వివాహం జరిగింది. వారికి ఒక కుమారుడు (అభినవ్), ఒక కుమార్తె (అనుప్రియ) ఉన్నారు.

 తెలంగాణ ఉద్యమం 
పదవ తరగతిలో ఉన్నప్పుడు 1969 తెలంగాణ ఉద్యమంలో జరిగిన ధర్నాలు, ప్రదర్శనల్లో పాల్గొన్నాడు. పోలీస్ స్టేషన్ చుట్టూ తిరిగాడు.

 కళారంగం 
7 సొంత ఫోటో ఎగ్జిబిషన్స్ , ఇతరులతో కలిసి 6 షోలలో పాల్గొన్నాడు. వరంగల్లులో పాములపర్తి సదాశివరావు చేతులమీద తొలిసారి తన పెయింటింగ్ ప్రదర్శన ఆవిష్కరణ జరిగింది. వరంగల్ ఆర్టు సొసైటీ తనకెన్నో అవార్డులనిచ్చి గౌరవించింది. దృశ్యకళలు, ప్రదర్శనకళల మీద ఎన్నో ఆర్టికల్స్ రాసాడు. హైద్రాబాద్ ఆర్ట్ సొసైటీలో జీవితకాల సభ్యుడిగా ఉన్నాడు. పల్లెల్లోని పాత తలుపులు, మహిళలు, నగలు, అలంకారాలు తన ఫోటోలలో బంధించేవాడు. తరువాత చిత్రకళలో ప్రవేశించి గణేశుడు, హనుమంతుడు, కాలభైరవుడు వంటి తెలంగాణ దేవతల మీద వేసిన పెయింటింగ్స్ కి చాలా అవార్డులు వచ్చాయి. 

అవార్డులు
 తెలంగాణ రాష్ట్ర ప్రభుత్వ పురస్కారం (2015), తెలంగాణ ప్రభుత్వం, 2015 జూన్ 2.
నేరెళ్ల వేణుమాధవ్ కల్చరల్ ట్రస్టు పురస్కారం 

పని చేసిన సినిమాలు
హరిజన్ (ఫోటోగ్రాఫర్, అసోసియేట్ డైరెక్టర్)
కాంచన సీత
రంగులకల (స్టిల్ ఫోటోగ్రాఫర్)

ప్రభుత్వ ప్రోత్సాహం
తెలంగాణ రాష్ట్రం ఏర్పడ్డాక కళలను, కళాకారులను ప్రోత్సహిస్తున్న తెలంగాణ ప్రభుత్వం భరత్  భూషణ్  కు ప్రతి నెల రూ.10 వేలు పింఛను అందజేసింది. ఆయన కేన్సర్ తో బాధపడుతున్న విషయం తెలుసుకున్న నటుడు చిరంజీవి రూ.50 వేల ఆర్థిక సాయం అందించాడు. ఆయన మరణాంతరం చిత్రకళ, పోటోగ్రఫీలో ఆయన చేసిన కృషికిగాను సెప్టెంబర్ 2023లో రాష్ట్ర ప్రభుత్వం వారి కుటుంబానికి హైదరాబాద్‌లోని జియాగూడలో డబుల్ బెడ్రూం ఇల్లును కేటాయించింది.

మరణం
గుడిమల్ల భరత్ భూషణ్ అనారోగ్య సమస్యలతో బాధపడుతున్న 2022లో జనవరి 31న హైదరాబాదు నల్లకుంటలోని తన నివాసంలో మరణించాడు.

 చిత్రమాలిక 

మూలాలు

వర్గం:1953 జననాలు
వర్గం:2022 మరణాలు
వర్గం:వరంగల్ జిల్లా కళాకారులు
వర్గం:వరంగల్ జిల్లా రచయితలు
వర్గం:వరంగల్లు గ్రామీణ జిల్లా ఉద్యమకారులు
వర్గం:వరంగల్లు గ్రామీణ జిల్లా రచయితలు
వర్గం:వరంగల్లు గ్రామీణ జిల్లా వ్యక్తులు
వర్గం:తెలంగాణ చిత్రకారులు
వర్గం:పురస్కార గ్రహీతలు